دو دانک پہ “ناآشنائیں سفر” ءَ
ندکار :: جمیل مھراب
گالانی وتی دنیاے وتی زیبائی یے گال کہ جتا انت گڑا اینچو براھدار نہ انت۔ بلے گال کہ رد ءُ بند بنت ءُ کماھگ بنت گڑا گال دنیا ءُ جہان ءِ تراناں کن انت ءُ رنگ رنگیں دروشم پیشدار انت ۔ھمے رنگانی تہ ءَ “رھیم رزا” ءَ ھم ساہ کش اتگ، شائری ءِ مستریں لوٹ ھمیش انت کہ اچ بازاری تراناں جتا بہ بیت، آ وتی لبزانکی کالب ءِ تہ ءَ بہ بیت۔ ما “رزا” ءِ شائری ءِ تہ ءَ ھما شئریات ءَ گندیں کہ وتی وانوک ءَ اسرمند کنت ءُ آئی ءِ زرد ءَ تاھیر بکشیت۔
“رزا” چوں نبشتہ کنت نوں شمے دیم ءَ انت بلکیں نوں ساچست آئی ءِ نہ انت شمے ئیگ انت شما آئی ءَ بوان اِت ءُ وتی شرگداری ءَ درانگاز بکن اِت۔
مرتگیں ھر نیمگ ءَ براتیں وتی
مرچی ءُ باندات ءِ جاور کسھے
اد ءَ “رزا” ءِ درشان سادگ انت بلے ھمے شئر ءِ تہ ءَ انچیں ھبرے ھم کنگ ءَ انت کہ آئی ءِ ھیال ءَ شاھگان کنت
اے وت ما وتی جنگ کہ مرچی بیگ ءَ انت ھمے داب ءَ دیمتر ءَ ھم جنزان ءُ روان کنت۔
برپ بستگ ترینزُکاں آس ءِ رھیم
رتکگ اَنت پہ مور اشکر کسھے
آس برپ ءِ وڑ ءَ بدّتگ انت جوانیں چھرے ،یک درد ءُ گمے ءِ ساھت ءَ بیان کنگ ءَ انت
مور اشکر، بازیں گمانی آھگ ءِ چھر انت۔
بلے اگاں ما شئر ءِ بزانت ءَ برویں گڑا اد ءَ شائر دوھیں کڑیاں یکیں ھبر ءَ کنگ ءَ انت۔
دوھیں بندانی تہ ءَ چھر ءُ گوناپسازی سھرا بیت بلے اگاں اولی کڑی ءِ ھبر دومی بند ءَ چہ سرجم بہ بیت گڑا شئر ءِ واستا جوانتر گشگ بیت۔
رھیم رزا ءِ کر ءَ شائری ءِ شریں بودشت ھست بلے آئی ءِ سرجمیں شئراں مردم بچاریت گڑا آ شائری ءِ تہ ءَ گیشتر لاشعوری ءِ منوگر انت۔
ساچست لاشعوری ءَ چہ ودی بیت بلے اگاں ندکار ءِ تہ ءَ شرگداری سنچ ھم بہ بیت گڑا آ وتی ساچستاں شرتر پلگارت کت کنت۔
ریکزار ءِ سینگ ءَ درئیں کرکینک لیپگ اَنت
لوگانی توک ءَ بُرتہ وتی زر زمانگ ءَ
“رزا” ءِ کر ءَ شائری ءِ جوانیں درور اے داب ءَ ھم گندگ بنت
ریگزار ءِ ندارگ گوں کرکینکاں یک ویرانگی یے سھرا کنت پد ءَ زمانگ ءَ ھمے ویرانگی ءُ پرشت ءُ پروش ءِ تہ ءَ مردماں چہ ھستی پل اتگ۔
اے بند ءِ تہ ءَ یک گوناپسازی یے گوں جوانیں زیمرے ءَ کماھگ بیتگ پد ءَ ھیال ءِ شاھگانی ھم شئر ءِ تہ ءَ گندگ بیت۔
مَرگ ءُ زند ءِ لیب جاہ ءَ
جیڑاں جیڑاں اُمر گوزیت
اے شئر وتی علامتی رنگ ءَ ھمے واستا جوان انت کہ اد ءَ یک مانا ءَ چہ گیش سھرا بیت۔
انسان وتارا امروز ءِ تہ ءَ زندگ کنگ لوٹ ایت
چوناھا وھد ءِ گوازینگ ءُ زندگی ءِ کنگ ءَ تپاوتے ھست ما کہ پدمنتگیں راج ایں گیشتر وتی وھد ءَ تیلانک دئیں۔
زندگی ودان بیت ءُ من پد ءَ پرشت ءُ پروشے ءَ دوچار باں پد ءَ ھمے زند ءُ مرگ ،چو لیبے ءَ بندات ءُ آسر بیت۔
من پد ءَ ھمیشی ءَ ننداں ءُ جیڑگ ءَ باں وھد آسر بیت۔
رھیم رزا ءِ وانگ ءَ چہ اے سما نہ بیت کہ آ یکے ءِ رندگیری ءَ انت بلکیں آ وتی درشانداب ءُ چھر ءُ شبیناں کارمرز کنت۔
رزا ءِ من ءَ سرجم ءَ کتاب تنیگا دست نہ کپتگ کہ من آئی ءِ شائری ءِ سر ءَ سرجمیں ھبرے کت بہ کناں پد ءَ اے ھم نہ انت کہ آئی ءِ شئرانی تہ ءَ مارا نزوری ھچ دست نہ کپیت بلے آئی ءِ وانگ ءَ چہ سما بیت کہ اگاں آئی ءَ وتی ازم شوھازات ءُ درچت گڑا آ جوانیں شئر پہ وانوکاں ندر کت کنت